''Vom avea o echipă mult mai puternică decât cea din acest sezon'', a promis joi Luis Enrique, antrenorul lui Paris Saint-Germain, grupare ce se va despărţi în vară de fotbalistul său vedetă Kylian Mbappe, informează AFP.
Întrebat într-o conferinţă de presă la Campus PSG din Poissy, despre posibila venire în vară a atacantului Rafael Leao, de la AC Milan, tehnicianul a refuzat să răspundă în legătură cu acest caz, dar a promis: "Dacă totul merge bine, sunt convins că vom avea o echipă mult mai puternică decât în acest sezon, sunt convins de asta, atât în apărare, cât şi în atac, la mijloc, din punct de vedere al tacticii şi al fizicului".
Împreună cu directorul sportiv Luis Campos, "vorbim în fiecare zi despre viitorul şi prezentul echipei", a spus Luis Enrique.
În partida de duminică împotriva lui Rennes (1-1), Luis Enrique l-a înlocuit pe Kylian Mbappe după o oră de joc. El a explicat apoi, într-o conferinţă de presă, că plecarea atacantului "trebuie să se întâmple mai devreme sau mai târziu, trebuie să ne obişnuim să jucăm fără Mbappe".
"Când voi dori să-l folosesc, o voi face, când nu va fi cazul, la fel", a adăugat spaniolul.
În altă ordine de idei, tehnicianul s-a arătat "foarte mulţumit de rezultatele" din ultimele săptămâni, în condiţiile în care PSG este lider detaşat în Ligue 1 şi a învins-o pe Real Sociedad (2-0) în turul optimilor de finală ale Ligii Campionilor.
"Dar evident că intrăm într-o perioadă dificilă, jucătorii îşi doresc foarte mult să câştige titluri, intrăm într-o perioadă cheie, cea mai bună a sezonului, e totul sau nimic, e o senzaţie plăcută", a declarat el.
Trebuie să fim în continuare fideli ideii noastre, nu este nevoie să schimbăm ideea generală, dar trebuie să îmbunătăţim detaliile", a adăugat fostul selecţioner al Spaniei.